หุ้นปิดเช้าพุ่ง6.76จุดเมินบึ้มป่วนเมือง
ตลาดหุ้นไทยปิดภาคเช้าเพิ่มขึ้นกว่า 6.76 จุด ได้รับปัจจัยบวกจากตลาดหุ้นต่างประเทศที่ปรับตัวเพิ่มขึ้น
2 มี.ค. 2553

ตลาดหุ้นไทยปิดภาคเช้าเพิ่มขึ้นกว่า 6.76 จุด ได้รับปัจจัยบวกจากตลาดหุ้นต่างประเทศที่ปรับตัวเพิ่มขึ้น 
ตลาดหุ้นไทยวันที่ 2 มี.ค.ปิดภาคเช้าที่ระดับ 728.13  จุด เพิ่มขึ้น 6.76 จุด หรือ  0.94%  มูลค่าการซื้อขายหนาแน่น 13,701.71 ล้านบาท โดยดัชนีขึ้นแตะระดับสูงสุดที่ 729.76 จุด และหุ้นกลุ่มพลังงานปรับตัวขึ้นแรงนำตลาด
นายอดิศักดิ์ คำมูล ผู้อำนวยการฝ่ายวิจัย เศรษฐกิจและกลยุทธ์ บริษัทหลักทรัพย์ (บล.)เคจีไอ กล่าวว่า ตลาดหุ้นไทยได้รับปัจจัยบวกจากตลาดหุ้นต่างประเทศที่ปรับตัวเพิ่มขึ้น ประกอบกับเม็ดเงินต่างชาติที่ยังไหลเข้ามาซื้อหุ้นต่อเนื่องจากสัปดาห์ก่อน โดยเฉพาะซื้อหุ้นที่มีการจ่ายเงินปันผลสูง อย่างกลุ่มพลังงาน ซึ่งให้ผลตอบแทนสูงกว่าความเสี่ยงทางการเมืองที่เกิดขึ้น แม้จะมีการวางระเบิดหลายจุดเกิดขึ้น แต่ไม่มีเหตุการณ์รุนแรงเกิดขึ้น
สำหรับการแก้ไขสัญญาสัมปทานมือถือและดาวเทียมนั้นจะกระทบหุ้นแอดวานซ์ อินโฟร์เซอร์วิส (ADVANC) และบริษัทไทยคม (THCOM) ในระยะสั้น เพราะยังมีความไม่แน่นอนว่าจะแก้หรือไม่และแก้อย่างไร แต่ราคาหุ้นก็ปรับตัวลดลงจากข่าวดังกล่าว
หุ้น ADVANC ปิดที่ 84.50 บาท ลดลง  3.50 บาท หรือ 3.98% มูลค่การซื้อขายสูงสุด 1,546.06 ล้านบาท หุ้น THCOM ปิด 5.50 บาท ลดลง 0.55 บาท หรือ9.09% มูลค่าการซื้อขาย94.20 ล้านบาท ส่วนหุ้นชิน คอร์ปอเรชั่น (SHIN) ปิด  28 บาท ลดลง 1 บาท หรือ 3.45% มูลค่าการซื้อขาย 73.39 ล้านบาท
นายอดิศักดิ์ กล่าวว่า แนวโน้มตลาดหุ้นในช่วงบ่ายหากดัชนียืนเหนือ 725 จุดได้  ถือเป็นสัญญาณที่ดี และจะไปทดสอบแนวต้านที่ 734 จุด ซึ่งเป็นระดับปิดของปีก่อน แต่หากยืนไม่อยู่ ดัชนีอาจแกว่งตัวลงเคลื่อนไหว 715-725 จุด